Reglerne for hvornår en handling er et tyveri, og hvornår det er et røveri, var lige ved at blive taget i brug i Thisted mandag eftermiddag. Det skriver limfjordupdate.dk. En 23-årig kvinde forsøgte at liste ud af SuperBrugsen på Vestergade i Thisted med is, juice og nødder, som hun ikke havde tænkt sig at betale for. Hendes tyveri blev dog opdaget af butikspersonalet, der tog kvinden med ind på et kontor til en kammeratlig samtale. Den samtale blev dog pludselig afbrudt. En 25-årig mand, der kendte kvinden, sparkede døren til kontoret op, hvorefter de to forlod butikken. Heldigt for dem havde kvinden afleveret de stjålne varer. Ellers var butikstyveriet nemlig blevet til et røveri. Den 23-årige kvinde bliver nu sigtet for butikstyveri, og den 25-årige mand bliver sigtet for hærværk på kontordøren.

Opsummering:
En ung kvindes butikstyveri var lige ved at udvikle sig til et røveri, da en mandlig bekendt kom hende til undsætning.